Да юбілею сабора фактычна завершана раскрыццё і рэстаўрацыя роспісаў сабора — фрэсак 1793–1795 гадоў і алейнага жывапісу другой паловы ХІХ стагоддзя і пачатку ХХ-га. Ад першапачатковага начыння храма на сёння не захавалася амаль нічога. Храм занепадаў у XVIII стагоддзі, цярпеў ад кватаравання французскага лазарэту ў 1812 годзе, савецкай атэістычнай барацьбы ў 1930-я. Пасля апошняй вайны яго інтэр’еры былі падзелены на 4 паверхі і перагароджаны. Працы па акуратным дэмантажы перакрыццяў, з захаваннем роспісаў, запатрабавалі вялікіх намаганняў адноўленага прыходу. Сучасны прыгожы іканастас у псеўдавізантыйскім стылі — вынік аднаўлення 1990-х гадах.